b'\n_START_ARTICLE_\nMi\xc5\xa1ko sertifikavimas\n_START_PARAGRAPH_\nMi\xc5\xa1ko sertifikavimas\xc2\xa0\xe2\x80\x93 procesas, kurio metu u\xc5\xbetikrinamas mi\xc5\xa1ko atitikimas i\xc5\xa1keltiems standartams. I\xc5\xa1 toki\xc5\xb3 mi\xc5\xa1k\xc5\xb3 paprastai gaunama sertifikuota mediena ir jos gaminiai. Mi\xc5\xa1k\xc5\xb3 sertifikatai yra kuriami siekiant skatinti tvari\xc4\x85 mi\xc5\xa1kotvark\xc4\x85, suma\xc5\xbeinti neteis\xc4\x97tus mi\xc5\xa1ko kirtimus, mi\xc5\xa1k\xc5\xb3 bei biologin\xc4\x97s \xc4\xafvairov\xc4\x97s nykim\xc4\x85, didinti socialin\xc4\x99 mi\xc5\xa1ko savinink\xc5\xb3 atsakomyb\xc4\x99, u\xc5\xbetikrinti ilgalaik\xc4\x99 i\xc5\xa1 mi\xc5\xa1ko gaunam\xc4\x85 ekonomin\xc4\x99 naud\xc4\x85, patenkinti vartotoj\xc5\xb3, norin\xc4\x8di\xc5\xb3 \xc4\xafsigyti \xc5\xbeinomos kilm\xc4\x97s medienos gaminius, poreikius. Sertifikuota mediena ir jos gaminiai (fanera, popierius, baldai ir pan.) paprastai \xc5\xbeymimi specialiais \xc5\xbeenklais._NEWLINE_2011 met\xc5\xb3 viduryje sertifikuoto mi\xc5\xa1ko plotai siek\xc4\x97 375 mln. ha, 90\xc2\xa0% j\xc5\xb3 buvo \xc5\xa1iaur\xc4\x97s pusrutulyje.\n_START_SECTION_\nIstorija\n_START_PARAGRAPH_\nPirmosios mi\xc5\xa1ko sertifikavimo sistemos buvo sukurtos siekiant u\xc5\xbetikrinti vieningas technines medienos savybes. V\xc4\x97liau, pradedant XX a. devintuoju de\xc5\xa1imtme\xc4\x8diu, augant nevyriausybini\xc5\xb3 organizacij\xc5\xb3 bei vartotoj\xc5\xb3 susidom\xc4\x97jimui aplinkosauginiu ir socialiniu medienos gavybos poveikiu, sertifikavimas palaipsniui ap\xc4\x97m\xc4\x97 ir \xc5\xa1iuos aspektus, \xc4\xaftraukdamas ekologin\xc4\x97je \xc5\xbeemdirbyst\xc4\x97je, s\xc4\x85\xc5\xbeiningoje prekyboje ir kitose srityse keliamus reikalavimus._NEWLINE_Vienas i\xc5\xa1 pirm\xc5\xb3j\xc5\xb3 bandym\xc5\xb3 \xc4\xafvesti pastarojo tipo mi\xc5\xa1ko sertifikavim\xc4\x85 buvo \xc5\xbdem\xc4\x97s Draug\xc5\xb3 ir Did\xc5\xbeiosios Britanijos vyriausyb\xc4\x97s inicijuotas kreipimasis \xc4\xaf ITTO d\xc4\x97l tropini\xc5\xb3 mi\xc5\xa1k\xc5\xb3 darnaus naudojimo reikalavim\xc5\xb3 suk\xc5\xabrimo. Pasi\xc5\xablymas 1992\xc2\xa0m. buvo atmestas, argumentuojant, kad tarptautin\xc4\x97 medienos prekyba n\xc4\x97ra pagrindin\xc4\x97 mi\xc5\xa1k\xc5\xb3 nykimo prie\xc5\xbeastis. Aplinkosaugos NVO, kartu su medienos kompanijomis ir kitomis suinteresuotomis pus\xc4\x97mis, nusprend\xc4\x97 kurti savaranki\xc5\xa1k\xc4\x85 sertifikat\xc4\x85 ir 1993\xc2\xa0m. \xc4\xafsteig\xc4\x97 Mi\xc5\xa1k\xc5\xb3 valdymo taryb\xc4\x85 (Forest Stewardship Council (FSC))._NEWLINE_Iki 1997 met\xc5\xb3 FSC i\xc5\xa1liko vienintel\xc4\x97 veikianti tvarios mi\xc5\xa1kotvarkos sertifikavimo sistema, kol Europoje nebuvo \xc4\xafkurta Mi\xc5\xa1ko pa\xc5\xbeym\xc5\xb3 patvirtinimo programa (Programme for the Endorsement of Forest Certification (PEFC)), apimanti ma\xc5\xbeesnes (regionines, valstybines) sertifikavimo sistemas.\n_START_SECTION_\nProcesas\n_START_PARAGRAPH_\nMi\xc5\xa1kai sertifikuojami savininkui pateikus pra\xc5\xa1ym\xc4\x85 sertifikavim\xc4\x85 vykdan\xc4\x8diai organizacijai. \xc5\xa0i, atlikus pirmin\xc4\xaf patikrinim\xc4\x85, informuoja, kokie aptikti neatitikimai su keliamais reikalavimais. Juos i\xc5\xa1taisius, vykdomas pagrindinis patikrinimas ir paruo\xc5\xa1iama ataskaita. J\xc4\x85, siekiant suma\xc5\xbeinti korupcij\xc4\x85, nagrin\xc4\x97ja atskirai veikiantis komitetas, priimantis galutin\xc4\xaf sprendim\xc4\x85 d\xc4\x97l akreditacijos. Jeigu sertifikatas suteikiamas, vykdomi reguliar\xc5\xabs patikrinimai, siekiant \xc4\xafsitikinti, jog laikomasi i\xc5\xa1kelt\xc5\xb3 standart\xc5\xb3. Paprastai patikrinimus leid\xc5\xbeiama daryti ir su sertifikatus teikian\xc4\x8dia organizacija nesusijusiems tretiesiems asmenims, kaip kad NVO._NEWLINE_Mediena ir jos gaminiais prekiaujan\xc4\x8dios kompanijos gali gauti papildomus sertifikatus, susijusius su grie\xc5\xbetesne produkto kilm\xc4\x97s prie\xc5\xbei\xc5\xabra. Jos metu registruojamas kiekvienas medienos savininko pasikeitimas arba perdirbimo etapas, kas leid\xc5\xbeia \xc5\xbeinoti konkretaus galutinio gaminio istorij\xc4\x85 ir i\xc5\xa1vengti nesertifikuotos medienos pateikimo kaip sertifikuotos.\n_START_SECTION_\nPaplitimas\n_START_PARAGRAPH_\n2011 met\xc5\xb3 viduryje sertifikuoto mi\xc5\xa1ko plotai siek\xc4\x97 375 mln. ha. Kasmet jie auga, ta\xc4\x8diau pastebimas l\xc4\x97t\xc4\x97jimas. 90\xc2\xa0% vis\xc5\xb3 plot\xc5\xb3 buvo \xc5\xa1iaur\xc4\x97s pusrutulyje, daugiausiai \xc5\xa0iaur\xc4\x97s Amerikoje (beveik 33\xc2\xa0% vis\xc5\xb3 mi\xc5\xa1k\xc5\xb3) ir Europoje (58\xc2\xa0%). Afrikoje, Lotyn\xc5\xb3 Amerikoje ir Azijoje sertifikuot\xc5\xb3 mi\xc5\xa1k\xc5\xb3 dalis siekia 1\xe2\x80\x932\xc2\xa0%.'